Helle Sjelle (KF), 2010-03-16:
Også herfra skal der lyde en tak til udenrigsministeren for en interessant og spændende redegørelse om det seneste års arbejde i OSCE.
Der findes mig bekendt ikke andre internationale organisationer, hvor store lande som USA og Rusland mødes for at drøfte alt lige fra nedrustning til menneskerettigheder, og det synes jeg også at der er grund til at nævne endnu en gang her i dag.
Vi Konservative mener, at der er brug for multilaterale organisationer, der danner rammen om møder og forhandlinger mellem lande med vidt forskellige interesser, og samtidig udøver OSCE blød magt, der står i modsætning til hård militær magt.
Det kan ikke gentages for tit, og det er også derfor, jeg gerne gør det her.
Sidste år da vi drøftede redegørelsen om OSCE, var vi inde på Ruslands suspension af CFE-traktaten, der sætter grænser for antallet af konventionelle våben, ligesom den indeholder krav om nedrustning.
Derfor er det bekymrende – det er bekymrende – at Rusland nu for tredje år har suspenderet traktaten.
På det område er der altså ikke noget godt nyt fra fronten, om man så må sige.
Der er til gengæld godt nyt på en række andre punkter, hvor jeg vil fremhæve tre af dem.
For det første blev den såkaldte Korfu-proces sat i gang midt i 2009.
Processen omfatter en gennemgang af de eksisterende forpligtelser inden for OSCE's tre dimensioner.
Undervejs har en del medlemslande udtrykt ønske om at opdatere og styrke OSCE-forpligtelserne, bl.a. er der stigende enighed om, at nye trusler, såsom international organiseret kriminalitet, terrorisme, energiforsyning og klimaforandringer bør prioriteres højere.
I de senere år er det nemlig blevet klart, at nye trusler fylder stadig mere, mens de traditionelle trusler, såsom andre staters væbnede angreb, fylder stadig mindre.
Dansk og international forsvars- og sikkerhedspolitik inklusive organisationer som OSCE bør også afspejle det ændrede trusselsbillede.
For det andet er det også positivt, at Rusland nedtonede sin kritik af OSCE's mange valgobservationer, en kritik, der i de seneste år har været ganske omfattende og bestemt ikke befordrende for det vigtige arbejde med at sikre frie og fair valg i de mange OSCE-lande.
I 2009 blev der for at skabe balance mellem øst og vest også sendt valgobservatører til en række vestlige lande.
Bl.a. fik Danmark besøg af OSCE-inspektører ved europaparlamentsvalget i juni måned.
For os Konservative er det afgørende, at den vigtige del af OSCE's arbejde fortsætter.
Frie og fair valg er nemlig de væsentligste forudsætninger for et velfungerende og godt demokrati.
For det tredje og sidste vil jeg fremhæve to beslutninger, som blev truffet på ministerniveau i det forgangne år.
Den ene beslutning går ud på at styrke OSCE's indsats på migrationsområdet.
Migrationen er i mange regioner stigende.
Den anden beslutning går ud på at styrke samarbejdet om energisikkerhed, hvor bl.a. Danmark har arbejdet målrettet og hårdt for at få formuleringer om forøget energieffektivitet og mere vedvarende energi ind i beslutningen.
Og missionen lykkedes.
For os Konservative
Samlet set mener vi Konservative altså, at OSCE er inde i en god udvikling, hvor fokus i stigende grad rettes mod meget relevante områder, såsom håndtering af nye trusler, herunder terrorisme, klimaforandringer, migration og en sikker energiforsyning.
Vores eneste store bekymring er stadig Ruslands suspension af CFE-traktaten og den generelle modvilje mod samarbejde, men vi mener helt klart, at uenigheder håndteres bedst inden for OSCE og andre internationale organisationer.